The Matrix: Resurrections får streaming-premiere juleaften

Det seneste afsnit i The Matrix-sagaen, Resurrections, skulle have haft premiere onsdag den 22. december. Men den blev udsat på grund af corona-nedlukningen af biograferne – og nu får den direkte streaming-premiere i stedet. Allerede fra i morgen, juleaften, kan den ses hjemme i sofaen.

Det er dog ikke HBO Max, der er ejet af Warner, der viser filmen. I stedet får den premiere som en såkaldt PVOD-udgivelse, hvor man betaler et (forhøjet) beløb for filmen. Ifølge flatpanels.dk er det p.t. kun Blockbuster.dk der har bekræftet, at de sætter filmen til salg. Prisen bliver 249 kroner.

The Matrix: Resurrections er endnu ikke at finde på eksempelvis Apple TV / iTunes eller Viaplay, men de øvrige tre film i serien kan ses på HBO Max, hvis man vil varme op.

Skærmdump fra Blockbuster.dk (foto: flatpanels.dk)

Vil man vente på, at filmen bliver inkluderet i HBO Max abonnementet, må man have tålmodighed. Hvis HBO følger sin 45-dages regel fra biografpremieren, kommer den tidligst på tjenesten i starten af februar.

Alternativt kan man investere i en DNS-tjeneste. Filmen er nemlig allerede tilgængelig på den amerikanske udgave af HBO Max.

Også premieren på Spider-Man 3: No Way Home er blevet ramt af corona-nedlukningen.

The Matrix: Resurrections får streaming-premiere juleaften